પાનવાળાએ સાચી માહિતી આપી હતી. પહેલે માળે હવા- ઉજાસવાળો રૂમ ચોખ્ખો ચણાક હતો. પ્રભાવશાળી પંડિતજીએ ભાડું પણ વ્યાજબી જ કહ્યું હતું એ છતાં પાકા અમદાવાદી તરીકે જયંતીએ દલીલ કરી કે છ દિવસ રહેવાનું છે એટલે ડિસ્કાઉન્ટ કરી આપો. નાનો માણસ બનીને ઊંચી દલીલ કરવાની જયંતીની આવડત અહીં કામમાં આવી ગઇ. પંડિતજીએ વીસ ટકા ડિસ્કાઉન્ટ કરી આપ્યું. રજિસ્ટરમાં એન્ટ્રી કરીને પંડિતે કહ્યું એટલે જયંતીએ પાનકાર્ડ ઝેરોક્સ પણ એમને આપી.